מבצע מרכבות גדעון ב'

מבצע מַרְכְּבוֹת גִּדְעוֹן ב' היה מבצע צבאי של צה"ל שהתנהל בזירת רצועת עזה, כחלק ממלחמת חרבות ברזל, והחל ב-14 באוגוסט 2025. מטרות המבצע היו שחרור כלל החטופים ברצועת עזה והכרעת חמאס. המבצע התנהל בשני שלבים, בשלב הראשון צה"ל כבש אזורים מסביב לעיר עזה ובשלב השני צה"ל נכנס אל תוך עומק העיר וכיתר אותה. המבצע הביא לחתימת הסכם חמאס–ישראל השלישי במלחמה, בו שוחררו כל החטופים החיים וחלק מהחללים. לדברי סטיב ויטקוף, הלחץ הצבאי תרם להחלטת חמאס לחתום על ההסכם.

 רקע 
בין 16 במאי ל-6 באוגוסט 2025, צה"ל ניהל את מבצע מרכבות גדעון במטרה להכריע את חמאס ולהחזיר את החטופים. במהלך המבצע נכבשו והוכרעו מזרח ח'אן יונס, שג'אעייה ובית חאנון.

לאחר סיום מבצע מרכבות גדעון ב-6 באוגוסט, הקבינט הישראלי החליט לפתוח במבצע מרכבות גדעון ב' להשתלטות על העיר עזה.

 מהלך הלחימה בהתחלת המבצע 
 הלחימה בעיר עזה 

 קרב זייתון 
ב-14 באוגוסט, חטיבת הנח"ל וחטיבה 7 בפיקוד אוגדה 99 התחילו לפעול בפאתי העיר עזה, וביום למחרת התחילה המתקפה המלאה על שכונת זייתון. עד 23 באוגוסט כמחצית משכונת זייתון נכבשה על ידי צה"ל ומעל לשני שלישים ממנה נהרסו.

 קרב א-סברה 
ב-18 באוגוסט, תוך חיפוי אווירי ובמקביל לירי ארטילרי, טנקים התקדמו אל תוך שכונת א-סברה שבדרום העיר עזה. לאחר מספר שעות הכוחות יצאו מהשכונה.

ב-23 באוגוסט טנקים התחילו לתמרן בפאתי שכונת א-סברה לאחר מספר ימים של תקיפות ולאחר שחלקים נרחבים מהשכונה נהרסו.

 קרב שייח' רדואן 
ב-26 באוגוסט, טנקים התחילו להתקדם לעבר אזור א-ספטאווי מערבית לג'באליה וכבשו את מרכז נזלה. עד 3 בספטמבר, חטיבה 401 כבשה את בריכת שייח' רדואן וצלפים השתלטו על תצפיות שמהן הכוח השיג שליטה מבצעית על רחוב אל-ג'לאא'.

ב-3 בספטמבר, לאחר שבמסגרת קרב ג'באליה חטיבה 401 נכבשה בריכת שייח' רדואן, טנקים וכוחות נוספים כבשו חלקים מפאתי מזרח השכונה והתחילו להרוס מבנים מהשכונה.

ב-5 בספטמבר צה"ל הורה לכל אזרחי השכונה להתפנות לדרום הרצועה.

ב-8 בספטמבר 2025 הגיעה חוליית מחבלים, המונה 3 מחבלים, למרחב מגנן. ארבעה לוחמים של גדוד 52 של החטיבה נהרגו כשהמחבלים השליכו מטען שהתפוצץ בתוך הטנק. בנוסף לוחם חטיבת הנח"ל נפצע באורח בינוני.

 קרב ג'באליה 

ב-18 באוגוסט במהלך הערב התרחשה מתקפה אווירית על מטרות ברחבי ג'באליה. למחרת ב-19 באוגוסט, חטיבת גבעתי, בפיקוד אוגדה 162, חזרו לפעילות רחבה במרחב ג'באליה ובפאתי העיר עזה. עד 23 באוגוסט כל מזרח העיירה נזלה נכבש על ידי צה"ל.

ב-24 באוגוסט חטיבה 401 הצטרפה ללחימה בג'באליה תחת פיקוד אוגדה 162.

אוגדה 99 המשיכו לפעול בצפון הרצועה להשמדת תשתיות, וחטיבות גבעתי ו-401 פעלו בג'באליה ובפאתי עזה. ב-5 בספטמבר הורה צה"ל לאזרחי ג'באליה להתפנות לדרום הרצועה.

 הלחימה בח'אן יונס 

ב-20 באוגוסט 2025, כ-20 מחבלים תקפו מוצב גדוד נחשון של חטיבת כפיר באזור ח'אן יונס, וחלקם אף חדרו למגנן של הכוחות. 10 מהם חוסלו והשאר נמלטו. כתוצאה מהירי, לוחם מגדוד נחשון, חטיבת כפיר, נפצע באורח קשה, ונפצעו שני לוחמים נוספים באורח קל. אחד המחבלים נשא עימו אלונקה, ועלתה הערכה כי המחבלים תכננו לחטוף באמצעותה חייל.

ב-23 באוגוסט, במהלך התקפה של חטיבת כפיר בדרום ח'אן יונס, כוחות גדוד שמשון פעלו להשמיד מבנים, ומלכדו אותם בעזרת מטענים. במהלך התפעול של המטענים, אחד מהם התפוצץ על סגן אורי גרליץ, שבמהלך הפינוי הרפואי נקבע מותו.

ב-29 באוגוסט, בשעה 22:00 סמוך לציר מגן עוז, התבצע ירי לעבר שיירה לוגיסטית של אגד לוגיסטי 6036, אוגדה 36, שהייתה בדרכה מישראל לח'אן יונס, כדי לתספק בציוד את הכוחות בגזרה. כתוצאה מהירי נהרג רס"ל אריאל לובלינר.

 סיכולים ממוקדים 
 ב-16 באוגוסט, נהרג מורסי ג'מאל סלמאן, מנהל קרן ההקדשים (וקף) של חמאס בצפון עזה וחבר במועצת השורא של חמאס.
 ב-22 באוגוסט, נהרג מחמוד אל-אַסְוַד, מפקד מרחב מערב עזה במנגנון הביטחון הכללי של חמאס.
 ב-27 באוגוסט, נהרג מוחמד עבד אל-עזיז אבו זובאידה שפעל כראש מחוז פלסטין ואחראי המדיניות ברצועת עזה, יהודה ושומרון וסיני בארגון המדינה האסלאמית.
 ב-28 באוגוסט, נהרג חאזם עווני נעים, ששימש כבכיר במודיעין הצבאי של חטיבת העיר עזה בחמאס והחזיק בשבי את אמילי דמארי, רומי גונן ונעמה לוי.
 ב-30 באוגוסט, חיל האוויר הישראלי הרג בסיכול ממוקד את דובר הזרוע הצבאית של חמאס, אבו עוביידה.
 ב-1 בספטמבר, נהרג נור א-דין דבאבש, שפעל במחלקת הכספים של הזרוע הצבאית של חמאס ועסק באיסוף ובהעברת עשרות מיליוני דולרים לזרוע הצבאית של חמאס ברצועת עזה.

 הכנות לכיבוש העיר עזה 
לקראת כיבוש העיר עזה, צה"ל התחיל לגייס חטיבות מילואים על מנת שימלאו את מקומם של החיילים הסדירים בשאר הגזרות ברצועת עזה. ב-5 בספטמבר, צה"ל התחיל להעביר את לוחמי הצנחנים מאזור יהודה ושומרון לעזה ובמקביל התחילו ההכנות על מנת להקים אזור הומניטרי שיהיה בשליטת ישראל בין רפיח לח'אן יונס. בנוסף, לפי גורמים צבאיים, חיל האוויר התחיל בהכנות על מנת להתחיל לתקוף מבנים רבי קומות ובכך להכריח את תושבי העיר עזה להתפנות דרומה.

לטענת הכתב הצבאי של הארץ יניב קובוביץ, הפרקליטות הצבאית טענה כי הוראות הפינוי לעיר עזה מנוגדות להחוק הבין-לאומי מכיוון שלא קיימים התנאים הדרושים לקליטת האוכלוסייה באזורים שסומנו כמרחבים לקליטת תושבים, שכבר מאוכלסים מעבר למידה לפי הערכות חטיבת המחקר באמ"ן, והשטח שהוקצה לכל אדם הוא שטח קטן מהסטנדרטים של החוק הבין-לאומי.

 הרחבת המבצע 
 המערכה האווירית 
 תקיפת מבנים רבי-קומות 
ב-5 בספטמבר החל חיל האוויר במתקפה אווירית על העיר עזה נגד מבנים שעל פי טענת צה"ל הוסבו לתשתיות טרור לקראת הפעילות בעיר עזה, ויש בהם מצלמות, חמ"לי תצפית, עמדות צליפה וירי נ"ט ומתחמי פיקוד ושליטה של חמאס. דובר צה"ל הודיע כי בימים הבאים חיל האוויר יתקוף את כלל המבנים רבי הקומות בעיר עזה, ובמפה שפורסמה סומנו כלל בנייני הקומות בעזה כ"מגדלי טרור".

בשלושה ימים, מ-6 בספטמבר עד 9 בספטמבר 2025, הפציץ חיל האוויר עשרות מבנים רבי קומות בעזה. שר הביטחון ישראל כ"ץ פרסם הודעה שלפיה הופלו "30 בנייני טרור רבי־קומות". בעקבות תקיפות צה"ל, שירותי החירום של עזה טענו כי יותר מ־7,000 בני אדם איבדו את בתיהם והפכו לעקורים.

בימים שלאחר מכן נמשך ההרס של מבנים רבי-קומות. בין השאר התפאר שר הביטחון ישראל כ"ץ בהשמדת האוניברסיטה האסלאמית בעזה, וכתב: "עולה השמיימה. מחסלים את מקורות ההסתה והטרור".

בלילה בין 15 ל-16 בספטמבר, צה"ל פתח בהרחבת התמרון ותקף בעשרות חגורות אש ברחבי העיר עזה, כאשר לפי גורמים צבאיים בוצעו יותר מ-30 תקיפות ב-20 דקות בחלקים מהלילה.

 סיכולים ממוקדים 
 ב-4 בספטמבר נהרג דאוד אחמד עבאס ח'לף, ששימש כמפקד המטה הכללי של הזרוע הצבאית של החזית העממית לשחרור פלסטין ברצועת עזה.
 ב-7 בספטמבר נהרג שייח' רדואן א-נח'אלה שפעל כראש איגוד חכמי השריעה בעזה וחבר בג'יהאד האיסלמי הפלסטיני.https://x.com/orfialkov/status/1964744776877789503
 ב-16 בספטמבר נהרג מוחמד עלאא' אל-חדאד, פעיל חמאס ובן דודו ומקורבו של עז א-דין אל-חדאד.
 ב-17 בספטמבר נהרג ואיל מטריה, מפקד מחלקת נוח'בה בגדוד שאטי של חמאס.
 ב-18 בספטמבר נהרג הומאם אבו כּלובּ, מפקד בגדוד שאטי של חמאס.
 ב-19 בספטמבר נהרג וסים מחמוד יוסף אבו אל-ח'יר שהיה סגן ראש המודיעין הצבאי בגדוד אל-בורייג' של חמאס.

 המערכה הקרקעית 
 קרב עזה 

 קרב צפון-מזרח העיר עזה 
בלילה בין 15 ל-16 בספטמבר, אוגדה 162 פתחה במתקפה אל תוך שכונת שייח' רדואן מצפון ומזרח. הכוחות התקדמו והגיעו עד רחובות א-ספטאווי ורחוב אל-ג'לאא' על מנת להקיף את השכונה.

ב-20 בספטמבר, צה"ל סיים להשתלט על נתיבים מרכזיים בנזלה ושייח' רדואן והתחיל להתקדם דרומה אל תוך שכונת דרג' וצפון שכונת תופאח. עד 22 בספטמבר הכוחות כבשו את כל הכפר והעיירה ג'באליה וכיתרו את המחנה, במקביל הכוחות השתלטו על כבישים בשכונת א-נסר והתקדמו בשכונת עבאד אל-רחמן על מנת להתחבר לכוחות על החוף של העיר עזה.

לאחר מכן הכוחות המשיכו להתקדם ועד 26 בספטמבר צה"ל כבש את כל שכונת שייח' רדואן ואת רוב שכונת א-נסר.

 קרב חוף עזה 
בלילה בין 15 ל-16 בספטמבר, אוגדה 98 פתחה במתקפה אל תוך שכונת אל-כראמה בצפון חוף העיר עזה. לאחר מספר שעות הכוחות הגיעו למרחק קילומטר ממחנה שאטי. את ההתקפה הובילו חטיבות 188 וביסלמ"ח.

ב-17 בספטמבר, כוחות צה"ל הגיעו לנמל עזה הקטן, שממוקם כ-500 מטרים ממחנה שאטי. ב-21 בספטמבר, צה"ל התחיל בתמרון מהאזור למזרח החוף אל תוך רחוב א-נסר. עד 22 בספטמבר הכוחות השתלטו על כל שכונת מדינת אל-עודה והתמקמו בכניסה למחנה שאטי.

למחרת טנקים של צה"ל התחילו להתקדם אל תוך מחנה שאטי מערבית לאוניברסיטת אל-קודס הפתוחה.https://x.com/orfialkov/status/1970372347111604360/photo/1 במקביל טנקים הגיעו לרחוב א-נסר מצפון לצומת חמיד על מנת לאגוף את המחנה, הכוחות המשיכו והתקדמו עד רחוב שיפא וצומת מגדל אל-ווחדה בסביבת בתי הספר של מחנה שאטי. באותו יום נהרג רס"ן שחר נתנאל בוזגלו, מפקד פלוגה בגדוד 77. בעקבות ירי רקטת RPG על הטנק.

לאחר מכן הטנקים התקדמו בשכונת א-נסר לכיכר דראבייה וחלקית כיתרו את שאטי ממזרח, כאשר רק בריחה דרומה נשארה עבור חמאס.https://x.com/orfialkov/status/1970436288709902815 ב-24 בספטמבר נהרג סמ"ר צ'אלצ'או שמעון דמלאש, לוחם בגדוד 932 של חטיבת הנח"ל, בעקבות ירי צליפה לעברו.

ב-27 בספטמבר טנקים התחילו להתקדם אל תוך מחנה שאטי תחת ארטילריה כבדה, אך לאחר מספר שעות התמרון במחנה נעצר.

ב-10 באוקטובר, שעות ספורות לפני כניסתה של הפסקת האש לתוקף, נהרג לוחם בגדוד הנדסה 614 רס"ל מיכאל נחמני כתוצאה מירי צלף של חמאס בפאתי מחנה הפליטים שאטי.

 קרב דרום העיר עזה 
ב-15 בספטמבר, צה"ל פתח במתקפת ארטילריה על מזרח מסדרון נצרים, מזרח וואחש ושכונת תל אל-הווא. מעט לאחר מכן טנקים צולמו נעים משכונת זייתון אל תוך וואחש ותל אל-הווא. כבר למחרת כל מזרח וואחש היה בידי צה"ל ועד 21 בספטמבר כמחצית מתל אל-הווא וכל שכונת וואחש היו בידי צה"ל. בנוסף, ב-21 בספטמבר אוגדה 36 הצטרפה ללחימה בדרום העיר עזה.https://www.mako.co.il/breaking_news-2025/m09_w04/shorts-95220204b8c6991026.htm ב-22 בספטמבר, טנקים התחילו לנוע צפונה ממספר כיוונים על מנת לכבוש את כל שכונת תל אל-הווא והטנקים הגיעו לבית החולים הירדני. כשעה לאחר מכן טנקים התחילו גם לנוע אל תוך שכונת רימאל, שם הם הגיעו למשרד האסירים של עזה. במקביל טנקים התקדמו בשכונת שייח' עג'לין וכבשו את דרום-מזרח העיר.

לאחר מכן הכוחות המשיכו להתקדם ועד 26 בספטמבר, צה"ל כבש את כל שכונת תל אל-הווא ואת רוב שכונת שייח' עג'לין למעט כביש החוף, ובמקביל כוחות התקדמו לתוך דרום סברה ועומק דרום רימאל. ב-1 באוקטובר צה"ל התחיל במתקפה אל תוך ציר נצרים ועד סוף היום, הכוחות השיגו שליטה מבצעית על כל הציר.

 קרב רפיח 

ב-18 בספטמבר במהלך פעילות כוחות גדוד דקל, אחד ההאמרים עליו נסעו הלוחמים עלה על מטען שהתפוצץ, והרג ארבעה צוערים. שלושה נוספים נפצעו – אחד באורח אנוש ושניים באורח בינוני. כתוצאה מהפיצוץ נהרגו רס"ן אומרי-חי בן משה, סגן רון אריאלי, סגן איתן אבנר בן יצחק, וסגן ערן שלם.

 ראו גם 
 מבצע עוז וחרב
 מבצע מרכבות גדעון

 קישורים חיצוניים 


 הערות שוליים 

2025 08
קטגוריה:2025 ברצועת עזה
קטגוריה:מלחמת חרבות ברזל: מבצעים
קטגוריה:צה"ל: מבצעים ברצועת עזה